༈ བདེ་གཤེགས་ཕག་མོ་གྲུ་པའི་རྣམ་པར་ཐར་པའི་གསོལ་འདེབས། དཔལ་ཕག་མོ་གྲུ་པའི་ཞབས་ཀྱི་པདྨོ་དྲི་མ་མེད་པ་ལ་ཕྱག་འཚལ་ལོ། །ཆོས་ཀྱི་སེང་གེའི་ང་རོ་ལ་བྱང་བས། །སྨྲ་བའི་འདུན་སར་མཁས་དབང་རི་དྭགས་ནི། །མཐའ་དག་སྙིང་རྣམས་འདར་བྱེད་སྤོབས་པའི་ཤུགས། །ཕྱོགས་ལས་རྣམ་རྒྱལ་མངའ་བ་དེར་ཕྱག་འཚལ། །རྒྱུད་སྡེ་རྒྱ་མཚོ་ལས་འོང་ཀུན་དགའ་བའི། །ལེགས་བཤད་བདུད་རྩིའི་སྙིང་པོར་རྣམ་དཔྱོད་ཀྱི། །བུམ་པར་བཟུང་ནས་རིས་མེད་གདུལ་བྱ་ཡི། །ནང་གི་གདུང་བ་སེལ་བ་དེར༴ བྱ་འདུལ་ཉིན་མོའི་ཟེར་རྒྱ་དམར་འོད་ཀྱིས། །ཚུལ་ཁྲིམས་གངས་རི་བཞུ་བའི་ཆུ་ཀླུང་རྣམས། །ངོམས་པར་འཐུངས་པས་ཞི་དུལ་དེས་པ་ཡི། །ཆུ་གཏེར་དར་བར་མཛད་པ་དེར༴ ཤར་ཕྱོགས་ཤཱནྟིའི་རིར་འཛེགས་ཟླ་བའི་འོད། །གཞོན་ནུས་མཆོག་གི་དངོས་གྲུབ་ཀུ་མུ་ཏ། །ཕྱེ་བའི་ཡོན་ཏན་དྲི་བཟང་ཅི་ཡང་གིས། །ཕྱོགས་རྣམས་སྐལ་བཟང་བྱས་པ་དེར༴ བསྟན་འཛིན་རྨ་བྱ་གཞོན་ནུའི་དཔལ་ཡོན་དུ། །མཐུ་སྟོབས་འབིགས་བྱེད་དགའ་མའི་ལྟོ་བ་ནས། །མན་ངག་དབྱར་སྐྱེས་རྔ་བོ་ཆེར་བརྡུང་བའི། །གྲགས་པའི་ཆར་འབེབས་མཁན་པོ་དེར་ཕྱག༴ ཀུན་བཟང་ནགས་སུ་སྐལ་ལྡན་གཉིས་འཐུང་ཁྱུ། །བཤད་སྒྲུབ་སྒྱུ་རྩལ་གནས་ལ་མཁས་བྱས་ནས། །ཐུབ་བསྟན་གྱེན་དུ་འདེགས་པའི་སྟོབས་ཀྱིས་ནི། །བདུད་སྡེའི་གཡུལ་ངོ་བཅོམ་པ་དེར༴ རྡོ་རྗེ་བཙུན་མོས་ཉེར་མཆོད་རྒྱལ་པོ་ཁྱོད། །དཀྱིལ་འཁོར་འཁོར་ལོའི་མགོན་དང་དབྱེར་མེད་དུ། །ངེས་ནས་ད་ལྟའང་ཐར་འདོད་གུས་པའི་མིག །གཡོ་མེད་ལྟ་སར་གྱུར་པ་དེར་ཕྱག་འཚལ། །ཆེན་པོའི་ཟུར་ཕུད་དང་འགྲོགས་ནོར་བུའི་ཚོགས། །མ་ལུས་གང་གི་ཞབས་སྟེགས་ཉིད་གྱུར་པའི། །ཆོས་གྱིས་རྒྱལ་པོ་དཔལ་ལྡན་ཕག་གྲུ་པའི། །རིང་ལུགས་འཇིག་རྟེན་གསུམ་ན་དར་གྱུར་ཅིག །ཅེས་པ་འདི་ཡང་པདྨ་དཀར་པོས། དེ་ཝི་ཀོ་ཊ་རང་བྱུང་གི་གཙུག་ལག་ཁ་ཆེན་པོར་སྦྱར་བའོ།།